Beinvloed die volgende generasie | Manna Tydskrif's Blog
Beinvloed die volgende generasie
by mannatydskrif Beinvloed die volgende generasie – deur Gary Kieswetter
Beïndrukte mense is tydelik verander, maar daar is nie ‘n permanente verandering in hulle nie. Hulle word beïndruk deur die krag van die persoonlikheid en die kennis van die persoon wat hulle imponeer.
Iemand wat diep getref is, is soos iemand wat ‘n tatoeëring ontvang het. Dit is so by hulle ‘ingeskerp’, dat dit nooit in alle ewigheid kan uitkom nie. Daar is ‘n groot verskil om iemand te beïndruk en om hom diep te tref. Ek het met God hieroor gepraat en Hom gevra: ‘Hoe lyk ‘n diep getrefde beeld?’ Toe herinner Hy my aan iets wat ek al dikwels op televisie op die natuurprogramme gesien het. ‘n Jong sebra, wat pasgebore is met honderde ander sebra’s om hom, word deur sy ma afgekeer van al die ander. Sy weerhou hom om enige van die ander te sien, sodat die kleintjie nie deur hulle beïnvloed word nie. Sy maak seker dat hy net haar strepe kan sien vir die eerste ruk. Het jy geweet dat elke sebra ‘n ander tipe identifikasie van ‘n streeppatroon het? Dit is presies soos ons as mense wat verskillende vingerafdrukke het. Omdat die kleintjie slegs blootgestel is aan die strepe van die ma op so ‘n kort afstand, word die indruk van haar patroon binne ‘n paar minute so ingeskerp in die kleintjie se oë en verstand dat hy nooit in sy hele lewe, ooit sal vergeet wie sy ma is nie. Al hardloop hulle vinnig van ‘n leeu af weg en die kleintjie moet skielik skarrel om te sien waar sy ma is, kan hy haar onmiddellik identifiseer. Dit is lewensbelangrik vir hom om te weet waar sy is, want sy bied vir hom beskerming teen gevaar. Daarom is dit so belangrik dat hy die ingeskerpte beeld van haar patroon sal hê!
Wat ouers nie moet doen nie Ons as ouers het die voorreg om ‘n volgende generasie vir God op te wek, wat nie alleenlik deur die wêreld en die dubbele standaarde van die mense om hulle en hulle vriende beïnvloed word nie, maar deur ons, wat nouer met hulle in aanraking kom net soos die moeder sebra. Ons kan hulle beskerm deur ‘n goddelike pa en ‘n goddelike ma vir hulle te wees. Ons kan die beeld van Christus aan ons kinders voorhou. Dit is onvermydelik dat baie pa’s van hulle kinders verwag om iets te word wat hulle self nie kon wees nie. Baiekeer hou ouers iets vir hulle kinders voor, ‘n beroep of ‘n sekere standaard wat hulle moet bereik in sport of in akademie, en baiekeer is dit ongelukkig buite hulle bereik. Ouers wat self mislukkings gehad het, wil dikwels ‘n tweede keer hulle lewe lei deur hulle kinders, maar met ‘n gees van manipulasie. Somtyds is dit wat ons vir ons kinders voorhou, buite hulle bereik, maar ons voorbeeld is nooit buite die bereik van enige kind in ons huis nie.
Hoekom is die pa se voorbeeld so belangrik? Môre is jou kind meer soos jy as wat hy vandag is! Dit is skrikwekkend!
Wat my seun in my huis sien, aanvaar hy as die norm. Net nie dit nie, elke klein seun word groot met die Godgegewe realiteit: ‘My pa is my held. Hy sal my nooit mislei nie. Hy het nie dubbele standaarde nie. Hy is nie ‘n huigelaar nie. Daar is niks vals omtrent my pa nie.’ ‘n Dogter soek dit weer in haar ma. God het bestem dat ons as ouers ‘n generasie so diep sal tref vir God dat al word hulle blootgestel aan die dinge van die wêreld, dit nooit sal kan uitvryf wat by hulle ingeskerp is nie.
Kom ons lees Psalm 78:1-4 ‘My volk, luister na my onderrig; neig julle oor tot die woorde van my mond. Ek wil my mond open met ‘n spreuk, raaisels uit die voortyd laat stroom. Wat ons gehoor het en weet en ons vaders ons vertel het, sal ons nie verberg vir hulle kinders nie, maar aan die volgende geslag vertel die roemryke dade van die Here en sy mag en sy wonders wat Hy gedoen het.’ So wat ons moet oordra aan ons kinders is eerstens die roemryke dade van die Here, dan sy mag en dan die wonders wat Hy gedoen het. Die vaders hier sê dat hulle dit nie van hulle kinders sal weerhou of wegsteek nie.
Hoe kan ek as ‘n pa iets van my kinders verberg? As ek my lewe leef met ‘n masker. ‘n Kind kan nooit die ware pa en ma sien, solank as wat hulle met maskers loop nie. Jy loop dalk met ‘n masker om jou verlede te verberg. Hou op om ‘n hoop te plaas in ‘n beter gister. Al jou hoop vir vandag, kan nie gister se gebeurtenisse beïnvloed nie. Jy kan nie geskommelde eiers ontskommel nie! In Engels klink dit net beter – ‘You can’t unscramble a scrambled egg’. Jy kan nie ‘n geroerde eier ontroer nie. Maak nie saak watter foute of mislukte pogings jy in jou verlede het nie, jy kan dit nie verander nie. Elke besluit en keuse wat jy uitgeoefen het, het jou lewe in ‘n sekere rigting gestuur. Dit wat gister en eergister met jou gebeur het, al het jy nagmerries daaroor, al het jy berou daaroor of al het jy met God vrede gemaak – daai geroerde eier sal altyd so bly. Wat gebeur het, het gebeur! Maar jy kan keer dat dit nie weer gebeur nie.
Ek praat met die Here hieroor, want wat maak ‘n mens met ‘n opgeskommelde verlede? Weet jy wat antwoord Hy my? Hy sê: ‘Maak ‘n omelet!’ God is skerp! Jy het foute gemaak, maar moenie dit weggooi nie. Jy het dalk ‘n fout gemaak met jou lewensmaat, maar moenie jou lewensmaat weggooi nie. Wie sê die volgende eier wat jy gaan kry, is nie vrot nie? Het jy al ‘n eier geknak en dit is vrot? Geskommeld is beter as vrot. Wanneer iets in jou verlede so deurmekaar is dat jy glad nie ‘n toekoms vir jou familie sien nie, hoef dit nie die einde van alles te beteken nie. Weet jy wat die wonderlike ding van ‘n omelet is? Jy kan iets binne-in sit en dit dan toemaak en wanneer jy dit eet kom die smaaklikheid nie van die eiers nie, maar van die vulsel!
Daar is party mense wat areas in hulle verlede het waar hulle nooit die waarheid van die leuen sal kan skei nie. Jy gaan dalk nooit ‘n antwoord kry op die vraag: ‘Maar hoekom het my geliefde my gelos nie?’ Gaan en vat daardie hele deurmekaarspul, sit ‘n vulsel daarin en word weer smaaklik, ter wille van almal om jou.
Kinders soek nie net die beste huis in die beste straat en die beste karre nie. Hulle geniet dit, maar wat hulle soek is die smaaklikheid van aanvaarding. Hulle wil voel hulle behoort. Dat hulle van ons huise kan sê: ‘Hier kan ek wees wie ek is’. Wat ‘n kind nodig het, is dat hy nie voor sy ouers hoef voor te gee wie hy nie is nie. In baie ouerhuise mag ‘n kind nie eens kind wees nie. ‘n Kind moet foute kan maak om volwasse te kan word, maar daar kom ‘n tyd dat sy lewe nie meer ‘n fout mag wees nie. Gun jou kinders om foute te maak. Dit is deel van hulle opvoeding.
‘Ons sal dit nie van ons kinders verberg nie.’ Met ander woorde, ons sal nie voorgee wie ons nie is nie. Ons sal nie net Sondae Christene wees sodat die kinders vir die res van die week wonder: ‘Wie op aarde woon nou in hierdie huis?’ nie. Ons sal nie vals wees nie. As daar iets is wat kinders in hulle ouers soek, is dit dat hulle konsekwent sal wees.
Hoekom is jou getuienis belangrik? Die Here wil nie hê dat ons sy roemryke dade sal verberg van ons kinders nie. Die generasie wat uit Egipte uit gekom het, het onthou wat God vir hulle daar gedoen het. Hulle het vir hulle kinders, wat die volgende generasie was, daarvan vertel, so hulle het dit geweet deur hoorsê. Maar in die derde generasie het niemand meer geweet wat in Egipte gebeur het nie. In drie generasies word die God van die wonderwerke, ‘n misterie! Sy dade word nie eens meer beskou as geskiedenis nie, maar as ‘n feëverhaal.
Wat sê die Woord? Kom ons lees verder in Psalm 78:5 ‘Hy tog het ‘n getuienis opgerig in Jakob en ‘n wet gegee in Israel, wat Hy ons vaders beveel het (Wat het God die vaders beveel?) om dit aan hulle kinders bekend te maak’. Jy kan dit bekendmaak deur dit te sê, deur dit te skryf of deur dit te leef. Wat jy leef is nie wat jy lieg nie! Wie jy is, is wie jy is en om dit aan jou kinders bekend te maak, sodat… vers 6: ‘sodat die volgende geslag dit kan weet, die kinders wat gebore word, dat hulle kan opstaan en vertel aan hulle kinders’. Jy maak ‘n goddelike beginsel aan jou kinders bekend sodat hulle die volgende generasie kan beïnvloed.
Hoekom wil God hê dat ons die volgende generasie van Hom moet vertel? Vers 7-8 sê vir ons ‘en hulle vertroue op God kan stel en die dade van God nie vergeet nie, maar sy gebooie kan bewaar, en nie word soos hulle vaders nie, ‘n koppige en wederstrewige geslag, ‘n geslag met ‘n onvaste hart en wie se gees nie trou was teenoor God nie’. God wil nie hê dat ons kinders met dieselfde nukke sit as waarmee ons sukkel nie. Is dit nie snaaks hoe dikwels ons as ouers presies weet hoe ons kinders moet wees nie, maar ons wil dit self nie doen nie? God wil hê dat die volgende generasie op Hom sal vertrou. Hoe is dit moontlik? Hulle moet sien dat pa en ma op Hom vertrou wanneer daar moeilikheid kom.
yk wat sê 1 Petrus 2:9-10:‘Julle, daarenteen, is ‘n uitverkore volk, ‘n koninklike priesterdom, ‘n nasie wat vir God afgesonder is, die eiendomsvolk van God, die volk wat die verlossingsdade moet verkondig van Hom wat julle uit die duisternis geroep het na sy wonderbare lig. Julle was vroeër geen volk nie, maar nou is julle die volk van God. Julle het tóé geen barmhartigheid ontvang nie, maar nou het God aan julle barmhartigheid bewys.’ Share this:ShareFacebookTwitterEmailPrintLike this:Like Loading...
from → 2006, Gary Kieswetter, Jan-Mrt 2006
← Die ABC van God – deur Gary Kieswetter
7 Waardes van gesonde families →